A BIZOTTSÁG HATÁROZATA
(2006. április 3.)
az izraeli magas patogenitású madárinfluenzával kapcsolatos egyes védekezési intézkedésekről és a 2006/227/EK határozat hatályon kívül helyezéséről
(az értesítés a C(2006) 1245. számú dokumentummal történt)
(EGT vonatkozású szöveg)
(2006/266/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe érkező állatok állat-egészségügyi ellenőrzésének megszervezésére irányadó elvek megállapításáról, valamint a 89/662/EGK, a 90/425/EGK és a 90/675/EGK irányelv módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (1), (6) és (7) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (1), (5) és (6) bekezdésére,
mivel:
(1)
A madárinfluenza a baromfik és egyéb madarak elhullással és rendellenességekkel járó fertőző vírusos betegsége, amely rövid időn belül az állat- és a közegészségügyre komoly veszélyt jelentő és a baromfitenyésztés jövedelmezőségét jelentősen csökkentő járványos méreteket ölthet. Fennáll a veszélye, hogy az élő baromfik, egyes más madarak és az ezekből készült termékek nemzetközi kereskedelme révén a betegség kórokozója megjelenhet a tagállamokban.
(2)
Izrael értesítette a Bizottságot a H5N1 altípusú A influenzatípus által okozott magas patogenitású madárinfluenza baromfik körében való kitöréséről.
(3)
Az Izrael által küldött értesítést követően a Bizottság elfogadta az Izraelben a magas patogenitású madárinfluenza gyanújával kapcsolatos egyes védekezési intézkedésekről szóló, 2006. március 17-i 2006/227/EK bizottsági határozatot (3).
(4)
Tekintettel a betegségnek a Közösségbe való behurcolása által az állategészségügyre jelentett veszélyre, helyénvaló felfüggeszteni az élő baromfi, a laposmellű futómadár, a tenyésztett és vadon élő vadszárnyas, valamint e fajok keltetőtojásainak Izraelből történő behozatalát.
(5)
Mivel a tagállamok számára engedélyezett, hogy Izraelből vadásztrófeát és emberi fogyasztásra szánt tojást hozzanak be, az állat-egészségügyre jelentett veszély miatt fel kell függeszteni e termékeknek a Közösségbe történő behozatalát is.
(6)
Továbbá helyénvaló felfüggeszteni a baromfi, a laposmellű futómadár, a tenyésztett és vadon élő vadszárnyas friss húsa, illetve az e fajok húsából készült vagy e fajok húsát tartalmazó darált hús, mechanikai úton elválasztott hús, előkészített hús és húskészítmények, valamint madarakból származó egyéb termékek Izraelből a Közösségbe történő behozatalát.
(7)
Helyénvaló intézkedéseket hozni, amelyek Izrael részein a járványügyi helyzettől függően alkalmazhatóak.
(8)
A 2006. február 15. előtt levágott vagy elejtett baromfiból, laposmellű futómadárból, tenyésztett és vadon élő vadszárnyasból származó bizonyos termékeket továbbra is engedélyezni kell, figyelembe véve a betegség lappangási idejét.
(9)
Az emberi fogyasztásra szánt húskészítmények harmadik országokból történő behozatalára vonatkozó állat- és közegészségügyi feltételek és bizonyítványminták megállapításáról, valamint a 97/41/EK, a 97/221/EK és a 97/222/EK határozat hatályon kívül helyezéséről szóló, 2005. június 3-i 2005/432/EK bizottsági határozat (4) megállapítja azon harmadik országok jegyzékét, amelyekből a tagállamok engedélyezhetik bizonyos húskészítmények behozatalát, és meghatározza az adott kórokozó ártalmatlanítására alkalmasnak tartott kezelési rendszereket. A betegség e termékeken keresztül történő továbbterjedésének megelőzése érdekében a származási országban uralkodó egészségügyi állapotoknak és a termék előállításához felhasznált fajnak megfelelő kezelést kell alkalmazni. Ezért helyénvalónak tűnik engedélyezni az Izraelből származó baromfiból, laposmellű futómadárból, tenyésztett és vadon élő vadszárnyasból készült azon húskészítmények behozatalát, amelyeket az egész terméken legalább 70 °C-ot elérve hőkezeltek.
(10)
A tollak behozatalára vonatkozó feltételeket a harmadik országokból származó toll behozatalával kapcsolatos egyes védekezési intézkedésekről szóló, 2006. január 9-i 2006/7/EK bizottsági határozat (5) állapítja meg. Ezért nem szükséges az Izraelből származó kezeletlen toll behozatalára külön tilalmat elrendelni.
(11)
A közösségi jogszabályok érthetősége érdekében ezért helyénvaló a 2006/227/EK határozatot hatályon kívül helyezni, amelynek helyébe e határozat lép.
(12)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok felfüggesztik az alábbi termékek behozatalát:
a)
Izraelnek a melléklet A. részében felsorolt részeiből származó élő baromfi, laposmellű futómadár, tenyésztett és vadon élő vadszárnyas, valamint e fajok keltetőtojásai;
b)
Izraelnek a melléklet B. részében felsorolt részeiből származó következő termékek:
i.
baromfi, laposmellű futómadár, tenyésztett és vadon élő vadszárnyas friss húsa;
ii.
az i. pontban említett húsból készült vagy azt tartalmazó darált hús, mechanikai úton elválasztott hús, előkészített húsok és húskészítmények;
iii.
baromfi, laposmellű futómadár, tenyésztett és vadon élő vadszárnyas bármely részét tartalmazó nyers kisállateledel és feldolgozatlan takarmány-alapanyag;
iv.
baromfi, laposmellű futómadár, tenyésztett és vadon élő vadszárnyas emberi fogyasztásra szánt tojásai és e tojásokból készített pasztőrözetlen tojástermékek;
v.
bármilyen madárból készült kezeletlen vadásztrófea;
vi.
bármely madár feldolgozatlan trágyája és e trágyából készült termék.
2. cikk
(1) Az 1. cikk b) pontjától eltérve a tagállamok engedélyezik az említett cikk b) pontjának i., ii. és iii. alpontjában említett azon termékek behozatalát, amelyek 2006. február 15. előtt levágott vagy elejtett madarakból származnak.
(2) Az 1. cikk b) pontjának i., ii. és iii. alpontjában említett termékek szállítmányait kísérő állatorvosi bizonyítványokon/kereskedelmi okmányokon az adott fajnak megfelelően fel kell tüntetni az alábbi szöveget:
„A 2006/266/EK bizottsági határozat 2. cikkének (1) bekezdésével összhangban a 2006. február 15. előtt levágott vagy elejtett madarakból származó friss hús/darált hús/baromfiból, laposmellű futómadárból, tenyésztett vagy vadon élő vadszárnyasból készült mechanikai úton elválasztott hús (6) vagy előkészített húsok/baromfi, laposmellű futómadár, tenyésztett vagy vadon élő vadszárnyas húsát tartalmazó vagy abból készült húskészítmények (6) vagy baromfi, laposmellű futómadár, tenyésztett vagy vadon élő vadszárnyas bármely részét tartalmazó nyers kisállateledel és feldolgozatlan takarmány-alapanyag (6).
(3) Az 1. cikk b) pontjának ii. alpontjától eltérve a tagállamok engedélyezik baromfi, laposmellű futómadár, tenyésztett vagy vadon élő vadszárnyas húsából készült vagy azt tartalmazó húskészítmények behozatalát, feltéve hogy e fajok húsa átesett a 2005/432/EK határozat II. melléklete 4. részének B., C. vagy D. pontjában említett specifikus kezelések legalább egyikén.
(4) Az e cikk (3) bekezdésével összhangban alkalmazott specifikus kezelés elvégzése a következő szöveg beillesztésével igazolandó:
a)
a 2005/432/EK határozat III. mellékletében meghatározott mintával összhangban elkészített állat-egészségügyi bizonyítvány állat-egészségügyi igazolása 9.1. pontjának B oszlopában:
„A 2006/266/EK bizottsági határozat előírásainak megfelelően kezelt húskészítmények.”;
b)
a 2005/432/EK határozat IV. mellékletében meghatározott mintával összhangban elkészített állat-egészségügyi bizonyítvány 8.2. pontjában:
„A 2006/266/EK bizottsági határozat előírásainak megfelelően kezelt húskészítmények.”
3. cikk
A tagállamok haladéktalanul meghozzák az e határozat betartásához szükséges intézkedéseket, és kihirdetik azokat. Erről haladéktalanul tájékoztatják a Bizottságot.
4. cikk
A 2006/227/EK határozat hatályát veszti.
5. cikk
Ezt a határozatot 2006. július 31-ig kell alkalmazni.
6. cikk
Ennek a határozatnak a tagállamok a címzettjei.
Kelt Brüsszelben, 2006. április 3-án.